**Obrazloženje**

**nacrta Odluke o upravljanju i raspolaganju imovinom u vlasništvu Općine Sirač**

Zakonska osnova za donošenje ove Odluke sadržana je u članku 35. stavku 2. Zakona o vlasništvu i drugim stvarnim pravima (Narodne novine, broj 91/96, 68/98, 137/99, 22/00, 37/00, 114/01, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst, 94/17-ispravak), članku 48. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19) i članku 32. Statuta Općine Sirač (Županijski glasnik Bjelovarsko-bilogorske županije, broj 19/09, 06/10, 03/13, 01/18) kojim je odredbama propisana nadležnost i razgraničenje ovlasti tijela jedinice lokalne samouprave za upravljanje i raspolaganje imovinom u vlasništvu te jedinice. S obzirom na to da je člankom 35. stavkom 8. Zakona o vlasništvu i drugim stvarnim pravima propisano da se na vlasništvo jedinica lokalne i područne (regionalne) samouprave na odgovarajući način primjenjuju pravila o vlasništvu Republike Hrvatske, ako što drugo nije propisano zakonom, u svim onim slučajevima u kojima izrijekom nije propisano drugačije, postupci i načini upravljanja i raspolaganja imovinom u vlasništvu Općine, koji su uređeni ovom Odlukom, temelje se na rješenjima iz Zakona o upravljanju i raspolaganju imovinom u vlasništvu Republike Hrvatske (Narodne novine, broj 94/13 i 18/16) i podzakonskim propisima donesenima na temelju tog Zakona.

Prijedlog Odluke obuhvaća i regulaciju neposredne prodaje dijelova nekretnina koje je uređeno posebni propisima.

Donošenjem ove Odluke omogućuje se cjelovito reguliranje upravljanja i raspolaganja najznačajnijim pojavnim oblicima imovine Općine Sirač sukladno mjerodavnim zakonskim i podzakonskim propisima.

Za provedbu ove Odluke nije potrebno osigurati sredstva u Proračunu Općine Sirač.

Sukladno brojnim zakonskim i podzakonskim propisima, potrebno je na cjelovit i sistematičan način urediti načine upravljanja i raspolaganja imovine u vlasništvu Općine Sirač, detaljno regulirati postupak provedbe javnog natječaja za prodaju nekretnina koji se na odgovarajući način primjenjuje i na raspolaganje drugom imovinom u vlasništvu Općine, razgraničiti nadležnosti, ovlaštenja i zadaće svih tijela koja sudjeluju u postupcima upravljanja i raspolaganja imovinom (od nadležnog upravnog tijela, povjerenstava, pa do Općinski načelnika, odnosno Općinskog vijeća), propisati mogućnosti koje stoje na raspolaganju nadležnom tijelu u slučajevima kada se imovina ne može prodati po procijenjenoj tržišnoj cijeni, regulirati načine stjecanja nekretnina i pokretnina i dr. U svim onim slučajevima za koje posebnim zakonom za jedinice lokalne i područne (regionalne) samouprave nije propisano drugačije, ovom se Odlukom na odgovarajući način implementiraju rješenja koja za upravljanje i raspolaganje imovinom u svom vlasništvu propisuje Republika Hrvatska.

Odluka o upravljanu i raspolaganju imovinom u vlasništvu Općine Sirač predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Odluka o upravljanu i raspolaganju imovinom u vlasništvu Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluka o upravljanu i raspolaganju imovinom u vlasništvu Općine Sirač uputit će se na donošenje Općinskom vijeću Općine Sirač.